Diari Oficial de la Generalitat Valenciana


Sumari del DOGV 8115, del 29-08-2017 (2017/7589)

Aprovació de l'informe ambiental i territorial estratègic en l'expedient de modificació dels articles 48 del Pla especial del nucli antic (PENA) i 22 del Pla especial del centre tradicional (PECT).
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8115

Data del DOGV
:   29-08-2017

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2017/7589


Data del document
:   24-08-2017

Organisme emissor
:   Ajuntament d'Alacant

Tipus de document
:   Anunci

Descriptors 

:   * Alacant
    * pla d'urbanisme
    * administració local

Aprovació de l'informe ambiental i territorial estratègic en l'expedient de modificació dels articles 48 del Pla especial del nucli antic (PENA) i 22 del Pla especial del centre tradicional (PECT). [2017/7589]  
El Regidor d'Urbanisme, amb data de 23 d'agost de 2017, ha dictat la següent resolució.  
  
Decret sobre aprovació de l'informe ambiental i territorial estratègic en l'expedient de modificació dels articles 48 del Pla especial del nucli antic (PENA) i 22 del Pla especial del centre tradicional (PECT).  
  
  
Títol: Modificació dels articles 48 del Pla especial del nucli antic (PENA) i 22 del Pla especial del centre tradicional (PECT).  
Promotor: Regidoria d'Urbanisme.  
Òrgan ambiental: Regidoria d'Urbanisme.  
Autoritat substantiva: Ple de l'Ajuntament.  
Número d'expedient: PLA2016000015.  
Per a la tramitació de la present modificació puntual del Pla especial del nucli antic (PENA) i del Pla especial del centre tradicional (PECT), s'ha tingut en compte la Guia d'avaluació ambiental per òrgan ambiental municipal, elaborada per la Direcció General de Medi Natural i Avaluació Ambiental i la Direcció General d'Ordenació del Territori, Urbanisme i Paisatge, per tractar-se d'un instrument de planejament que afecta únicament i exclusivament a l'ordenació detallada del sòl urbà i, per tant, subsumible en l'article 48.c.1 de la Llei d'ordenació del territori, urbanisme i paisatge (LOTUP).  
  
  
Documentació presentada  
Per tal de realitzar la modificació puntual del PENA i del PECT, s'han redactat dos projectes separats amb la següent documentació: memòria justificativa, el seu objecte, el contingut del planejament vigent afectat, i el de la modificació puntual que es proposa i un document inicial estratègic, comú per a ambdós, amb el contingut regulat en l'article 50 de la LOTUP.   
La documentació presentada per a la seua avaluació ambiental i territorial estratègica reuneix el contingut referit en l'article 50 de la LOTUP.  
  
Planejament vigent  
Pla especial del nucli antic (PENA)  
El Pla especial del nucli antic va ser aprovat per l'Acord plenari de 20 de març de 1981, que ha estat objecte de diverses modificacions puntuals. L'última, aprovada definitivament el 23 d'abril de 2015, va ampliar les activitats recreatives i de pública concurrència de l'article 48 de les ordenances i va redefinir les existents per a adequar-les a l'annex de la Llei 14/2010, de 3 de desembre, de la Generalitat Valenciana, d'espectacles públics, activitats recreatives i establiments de pública concurrència.  
  
Pla especial del centre tradicional (PECT)  
El Pla especial del centre tradicional es va aprovar definitivament per resolució del conseller de Medi Ambient, Aigua, Urbanisme i Habitatge de 18 de juny de 2010.  
  
Objecte i justificació  
L'actual concentració de locals d'oci del mateix tipus en una part del nucli antic i del centre tradicional suposa un important reclam per a l'afluència de persones procedent, tant de la resta de la ciutat com de localitats veïnes i dels turistes que ens visiten, amb el consegüent resultat multiplicador de les molèsties que aquesta circumstància ocasiona als residents, especialment els caps de setmana i èpoques vacacionals. És evident que aquesta concentració produïx un efecte additiu en els impactes derivats de l'intensiu ús de l'espai públic en una zona de la ciutat caracteritzada, a més, per una trama urbana de carrers estrets que es veuen saturats per l'assistència massiva de gent, fonamentalment en les hores vespertines i nocturnes. Aquests efectes són, de manera resumida, els següents:  
- Augment molt important de vianants en la via pública.  
- Ocupació important de les àrees de vianants per vetladors i terrasses dels locals.  
- Concentració de nombroses persones en els accessos i en espais pròxims als locals.  
- Major deteriorament de l'espai públic per la seua utilització intensiva, de vegades amb comportaments incívics.  
- Existència de nombroses terrasses obertes al carrer en els propis locals.  
- Augment del tràfic amb vehicle privat en la zona, especialment, en les zones perimetrals, en les hores de màxima afluència de gent.  
Tot això provoca un notable increment de la pressió acústica en la via pública, com a conseqüència dels efectes additius anteriors, així com per la freqüent obertura de les portes de locals amb música per a atendre terrasses o per a accedir al local, la qual cosa suposa un alt grau d'incompatibilitat amb l'ús residencial, especialment en horari nocturn.  
L'objectiu fonamental de la present modificació és evitar que s'incremente el nombre de locals d'aquestes característiques, amb la finalitat d'impedir que s'accentuen o s'amplien les molèsties actuals a la totalitat de l'àmbit regulat pels plans especials afectats. En última instància, es tracta de mantindre, com a mínim, l'actual nivell de compatibilitat entre l'ús residencial i les activitats recreatives i d'oci, i evitar que es produïsca un increment dels efectes acumulatius que provoca l'excessiva concentració de locals d'aquest tipus en aquesta zona concreta de la ciutat.  
Per tal d'evitar confusions amb la zona acústicament saturada (ZAS) que regula la Llei 7/2002, de 3 de desembre, de la Generalitat Valenciana, de protecció de contaminació acústica, s'ha modificat la denominació de l'AAS, continguda en el PENA, per la d'AS ?àrea saturada?, expressió que es considera més adequada, ja que està referida específicament a restringir la proliferació d'un tipus determinat de locals, sense adoptar més mesures.  
Amb la present modificació, també es tracta d'evitar les àrees monofuncionals des del punt de vista de l'activitat terciària, propiciar una major mescla d'usos per a aconseguir una desitjable complexitat de funcions en àrees centrals de la ciutat, objectiu essencial per a un adequat equilibri urbanístic.  
  
Contingut  
La modificació consisteix, en síntesi:  
1. Amb la finalitat de garantir que les noves obertures tinguen lloc d'una forma ordenada i sostenible, s'afig al paràmetre de la distància mínima entre establiments, que ja figura en la normativa actual del PENA i del PECT, un nou paràmetre de densitat màxima referit a locals del mateix tipus, a partir del qual no es permeta implantar més locals en la zona.  
2. S'introdueix, en l'àmbit del PENA, un nou paràmetre que ja existia en el PECT: la superfície mínima del local (50 m² útils, en el PENA i 100 m² útils en el PECT).  
3. Es redelimita l'actual AS del nucli antic, per a estendre-la a la totalitat del carrer de Sant Isidre, a la plaça de Sant Cristòfol, carrer de Saragossa i carrer de Nelson Mandela, i fer-la extensiva a la zona contigua del centre tradicional, en concret, als carrers del Metge Pascual Pérez, del Teatre i del Duc de Saragossa, de Sant Ildefons i del Tio Cuc i, en sentit perpendicular a aquests, als carrers de Tomás López Torregrossa, avinguda de la Constitució, i de Castaños.  
  
Consultes realitzades  
Pel Decret de 19 de juliol de 2017, la Regidoria d'Urbanisme va admetre a tràmit la documentació remesa a l'efecte d'inici de l'avaluació ambiental i territorial estratègica; i s'ha sotmés a consulta de les regidories de Medi Ambient i de Trànsit.  
  
Identificació i valoració dels possibles efectes sobre el medi ambient  
Prèviament a l'elaboració de la documentació que integra aquesta proposta de modificació, s'ha dut a terme un cens actualitzat dels locals existents en l'àmbit del PENA i del PECT i una anàlisi de les dades acústiques obtingudes dels sensors de soroll instal·lats per l'Ajuntament en la zona.  
Amb les dades de camp obtingudes, s'ha elaborat un pla informatiu dels locals existents, actualitzats a juliol de 2017, a fi d'analitzar també la seua distribució espacial. Les conclusions de l'anàlisi són evidents. Hi ha una sobreoferta de locals, dirigida completament a un públic extern a l'àmbit objecte de l'estudi, circumstància d'altra banda lògica tenint en compte el seu paper simbòlic i la seua posició central en la ciutat, factors ambdós d'atracció tant per als turistes que la visiten, com per a part de la població de la comarca.  
Amb la modificació puntual, s'espera que les limitacions introduïdes per a l'establiment de nous locals susceptibles de contribuir a la contaminació acústica ?en la forma en què s'ha explicat?, aquesta romanga durant un temps en principi indeterminat en els actuals nivells. Com s'ha dit en la introducció, en última instància, es tracta de mantindre com a mínim l'actual nivell de compatibilitat entre l'ús residencial del barri i les activitats recreatives i d'oci, tot evitant que es produïsca un increment dels efectes acumulatius que provoca l'excessiva concentració de locals d'aquest tipus en aquesta zona concreta de la ciutat.  
  
Posteriorment, com a conseqüència directa de les restriccions introduïdes per a la nova implantació de locals, hauria de produir-se cert esponjament d'activitats i la consegüent disminució del soroll, així com la introducció de noves activitats, que contribuïsquen a la diversificació d'usos en l'àmbit d'ambdós plans especials.  
  
Consideracions jurídiques  
1. L'avaluació ambiental estratègica és l'instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva es va incorporar al dret intern mitjançant la Llei 21/2013, de 9 de desembre, d'avaluació ambiental, i al dret autonòmic, per mitjà de la Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei del sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental.  
La LOTUP estableix en l'article 48 que en l'avaluació ambiental i territorial estratègica de plans i programes participen les següents persones i institucions:  
a) Òrgan promotor: òrgan d'una administració pública, estatal, autonòmica o local, que inicia el procediment per a l'elaboració i adopció d'un pla o programa i, en conseqüència, ha d'integrar els aspectes ambientals i territorials en el seu contingut a través d'un procés d'avaluació ambiental i territorial estratègica.  
Els plans i programes d'iniciativa privada els tramitarà l'òrgan promotor públic competent.  
b) Òrgan substantiu: òrgan de l'administració pública que té les competències per a adoptar o aprovar un pla o programa.  
c) Òrgan ambiental i territorial: és l'òrgan autonòmic, dependent de la conselleria competent en matèria d'ordenació del territori i medi ambient que realitza l'anàlisi tècnica dels expedients d'avaluació ambiental i territorial, formula les declaracions ambientals i territorials estratègiques, i en col·laboració amb l'òrgan promotor i substantiu, vetla per la integració dels aspectes ambientals, junt als territorials i funcionals, en l'elaboració del pla o del programa. L'òrgan ambiental i territorial serà l'ajuntament del terme municipal de l'àmbit del planejament objecte de l'avaluació ambiental, sense perjudici de l'assistència i la cooperació de les diputacions provincials d'acord amb la legislació de règim local, en els casos següents:  
  
1. En els instruments de planejament urbanístic que afecten únicament i exclusivament l'ordenació detallada del sòl urbà definida en aquesta llei.  
[...]  
2. D'altra banda, des de la perspectiva de l'annex VIII de la LOTUP, sobre criteris per a determinar si un pla o programa ha de sotmetre's a avaluació ambiental i territorial estratègica ordinària, hem de considerar:  
a) Quant a les característiques dels plans  
La modificació proposada constitueix evidentment el marc per a l'autorització de futurs projectes per a la instal·lació d'activitats en el sòl urbà del municipi, afectant, únicament i exclusivament, l'ordenació detallada. Es tracta d'activitats no sotmeses a impacte ambiental, per la qual cosa no són subsumibles en cap dels apartats de l'article 46.1 de la LOTUP; ho són en l'apartat 3.c, relatiu als «plans [...] que, tot establint un marc per a l'autorització en el futur de projectes, no complisquen els altres requisits esmentats en l'apartat 1. En conseqüència, és d'aplicació el procediment d'avaluació ambiental i territorial estratègica simplificat i és suficient aquest informe ambiental i territorial estratègic, a fi de prosseguir la tramitació previnguda en els articles 50, 51 i 57 de la LOTUP. Per tot això, procedeix emetre un informe ambiental i territorial estratègic favorable en el procediment de modificació dels articles 48 del Pla especial del nucli antic (PENA) i 22 del Pla especial del centre tradicional (PECT), per considerar que no té efectes significatius sobre el medi ambient.  
  
b) Quant a les característiques dels efectes i de l'àrea afectada  
Com ja s'ha dit, en última instància, es tracta de mantindre, com a mínim, l'actual nivell de compatibilitat entre l'ús residencial del barri i les activitats recreatives i d'oci, tot evitant que es produïsca un increment dels efectes acumulatius que provoca l'excessiva concentració de locals d'aquest tipus en aquesta zona concreta de la ciutat. Posteriorment, com a conseqüència directa de les restriccions introduïdes per a la nova implantació de locals, hauria de produir-se cert esponjament d'activitats i la consegüent disminució del soroll, així com la introducció de noves activitats, que contribuïsquen a la diversificació d'usos en l'àmbit d'ambdós plans especials.  
3. Tal com estableix l'article 57 de la LOTUP, després de la comunicació de l'informe ambiental, territorial i estratègic a l'òrgan promotor i a l'òrgan substantiu, se sotmetrà l'expedient a informació pública per un període de 45 dies, assegurant les mesures mínimes de publicitat exigides per l'article 53.2, també de la LOTUP.  
  
Òrgan competent  
És l'alcalde, per aplicació de l'article 124.4.ñ de la Llei reguladora de bases del règim local (LRBRL), i, per delegació de data 17 de juny de 2015, el regidor delegat d'Urbanisme.  
  
Tenint en compte tot açò, el regidor d'Urbanisme, resol:  
  
  
Primer  
Emetre informe ambiental i territorial estratègic favorable en el procediment simplificat tramitat per a la modificació dels articles 48 del Pla especial del nucli antic (PENA) i 22 del Pla especial del centre tradicional (PECT), per considerar que no té efectes significatius sobre el medi ambient.  
  
Segon  
Publicar aquest informe en el Diari Oficial de la Generalitat Valenciana.  
Segons estableix l'article 51.7 de la LOTUP, l'informe ambiental i territorial estratègic perdrà la seua vigència i cessaran els seus efectes si, una vegada publicat en el Diari Oficial de la Generalitat Valenciana no s'haguera aprovat la modificació proposada en el termini màxim de quatre anys des de la seua publicació. En aquest cas, hauria d'iniciar-se novament el procediment d'avaluació ambiental i territorial estratègica.  
  
  
Tercer  
Comunicar aquesta resolució a l'òrgan promotor i al Ple de l'Ajuntament, òrgan substantiu, a l'efecte de continuar el procediment d'aprovació de la modificació dels articles 48 del Pla especial del nucli antic (PENA) i 22 del Pla especial del centre tradicional (PECT), de conformitat amb el que estableix l'article 57 de la LOTUP.  
  
  
Alacant, 24 d'agost de 2014.- El vicesecretari accidental: Francisco Joaquín Montava Moltó.